Iugum Indicum medium

Iugum Indicum medium est pars catenae iugorum montium oceanicorum, quae per Oceanum Indicum protenta est a sinu Adenensi boreoccidentali ad austrorientem (ubi cum elevatione Pacifica australi in iunctione triplici Macquariana congreditur). Laminam Africanam a lamina Indo-Australiana haec catena separat. Interdum eius pars boreoccidentalis, a disiectura transformante Oweniana (prope ad sinum Adenensem) usque ad iunctionem triplicem Rodriguesiana (ad meridiem ab insula Rodrigues, insularum Mascarenarum maxime orientalem), iugum Indicum medium nuncupatur; ab iunctione Rodriguesiana iugum Indicum austroccidentale et iugum Indicum austrorientale, ad iunctionem Macquarianam progrediens, oriuntur. Interdum eius pars catenae a disiectura Oweniana prima iugum Carlsbergense nominatur, cetera iugum Indicum medium. Interdum iugum totum a disiectura Oweniana ad iunctionem Rodriguesianam iugum Arabico-Indicum nominatur et iugum Indicum medium ab iunctione Rodrigueziana ad planitiem elevatam Amstelodamensem (cuius partes insulae Sancti Pauli et Amstelodamum sunt), a qua elevatio Australo-Antarctica ad iunctionem Macquarianam tendit. Tunc longitudo iugi Indici medii circa 2300 chm est, latitudo a 800 ad 900 chm; altitudo supra fundum oceanicum a 3500 ad 4000 m, altitudo media a fundo maris ab 1000 ad 1500 m; altitudo maxima vallis chasmatis in axe iugi 4245 m est.  

Notae

Nexus externi

Categoria:Iuga oceanica
Categoria:Oceanus Indicus